## Pravilnik o obveznom sadržaju, objavljivanju i odobravanju cjelovitih i skraćenih prospekata investicijskih fondova s javnom ponudom

### NN 53/2007 (25.5.2007.), Pravilnik o obveznom sadržaju, objavljivanju i odobravanju cjelovitih i skraćenih prospekata investicijskih fondova s javnom ponudom

# HRVATSKA AGENCIJA ZA NADZOR FINACIJSKIH USLUGA

**1738**

Na temelju odredbe članka 108. točke 3. Zakona o
investicijskim fondova (»Narodne novine« br. 150/05), Hrvatska agencija za
nadzor financijskih usluga je na sjednici održanoj 17. svibnja 2007. godine
donijela je

## PRAVILNIK

### O OBVEZNOM SADRŽAJU, OBJAVLJIVANJU I ODOBRAVANJU CJELOVITIH I SKRAĆENIH PROSPEKATA INVESTICIJSKIH FONDOVA S JAVNOM PONUDOM

OPĆE ODREDBE

Članak 1.

Ovim pravilnikom uređuje se obvezni sadržaj, objavljivanje i
odobravanje cjelovitih i skraćenih prospekata investicijskih fondova s javnom
ponudom koje propisuje Hrvatska agencija za nadzor financijskih usluga (u
daljnjem tekstu: Agencija).

*Sadržaj cjelovitog prospekta*
Članak 2.

(1) Prospekt mora sadržavati one informacije na osnovi kojih
će ulagači moći stvoriti utemeljeni sud o investicijskom fondu s jav­nom ponudom
te donijeti odluku o ulaganju, a posebice o strukturi ulaganja s granicama
ulaganja, troškovima ulaganja te rizicima povezanima s naravi fonda i njegovog
portfelja.
(2) Prospekt investicijskog fonda s javnom ponudom u najmanjoj mjeri mora
sadržavati sljedeće podatke:
*Podaci o fondu:*1. naziv, odnosno tvrtku fonda, naznaku vrste fonda, te imena i kratki
životopis članova nadzornog odbora fonda u slučaju da se radi o zatvorenom
investicijskom fondu,
2. datum osnivanja fonda, te vrijeme trajanja fonda u slučaju da je osnovan na
određeno vrijeme,
3. mjesto gdje je moguće dobiti polugodišnja i godišnja izvješća, te gdje je
moguće dobiti primjerak statuta ili cjelovitog prospekta fonda ili dodatne
informacije o fondu,
4. najniži iznos novčanih sredstava koji će se prikupiti te radnje koje će se
poduzeti ako se ne prikupi najniži utvrđeni iznos,
5. ime, odnosno tvrtku revizora i drugih pružatelja usluga fondu,
6. prava iz udjela ili dionica fonda:
a) pravo na glasovanje na skupštini zatvorenoga investicijskog fonda,
b) pravo na obaviještenost (polugodišnja i godišnja izvješća),
c) pravo na dividendu ili udio u dobiti,
d) pravo na prodaju udjela fondu, odnosno obveza otkupa udjela,
e) pravo na isplatu dijela ostatka likvidacijske, odnosno stečajne mase fonda,
7. pretpostavke pod kojima je dopušteno donijeti odluku o likvidaciji fonda, te
postupak likvidacije fonda,
8. u slučaju zatvorenoga investicijskog fonda, informacije o burzi ili burzama
na kojima će dionice fonda biti uvrštene,
9. vrsta imovine u koju je fondu dopušteno ulaganje,
10. opis investicijskih ciljeva fonda i ciljane strukture portfelja, načina
ostvarenja ciljeva fonda te rizika povezanih s ulaganjima i sa strukturom fonda,
11. dopuštenost ulaganja u terminske i opcijske ugovore i druge financijske
izvedenice, u slučaju dopuštenosti takvog ulaganja, mora sadržavati izjavu mogu
li se takve transakcije zaključivati sa svrhom zaštite ili sa svrhom postizanja
investicijskih ciljeva, te utjecaj takvih transakcija na stupanj rizičnosti
fonda,
12. naznaku država, jedinica lokalne uprave ili međunarodnih organizacija u čije
se vrijednosne papire i instrumente tržišta novca može ulagati više od 35%
imovine fonda,
13. naznaku da mu je investicijski cilj repliciranje indeksa, ukoliko fond
nastoji replicirati neki dionički indeks ili indeks dužničkih vrijednosnih
papira,
14. najniži iznos pojedinačnih ulaganja u fond, način upisa dionica ili udjela
te, za otvoreni investicijski fond s javnom ponudom, način i uvjete otkupa
udjela,
15. način i vrijeme izračuna vrijednosti imovine fonda,
16. ukoliko će neto vrijednost imovine fonda imati visoku volatilnost s obzirom
na sastav portfelja fonda, odnosno na tehnike upravljanja imovinom fonda, izjavu
koja će upozoriti na navedenu karakteristiku imovine fonda,
17. u slučaju otvorenoga investicijskog fonda s javnom ponudom: vrijeme, metoda
i učestalost izračunavanja cijene za prodaju novih udjela ili otkup postojećih,
te način objavljivanja tih cijena, okolnosti u kojima može doći do obustave
izdavanja ili otkupa, opis iznosa i učestalosti plaćanja dopuštenih naknada i
troškova izdavanja i otkupa udjela,
18. u slučaju zatvorenoga investicijskog fonda s javnom ponudom: iznos, vrsta i
granica troškova osnivanja koji mogu teretiti fond,
19. u slučaju bilo kojeg fonda: godišnje naknade i troškovi uprav­ljanja i
poslovanja koji smiju teretiti fond i opis učinka istih na buduće prinose
ulagatelja,
20. informacije o načinu izračuna i načinu i učestalosti isplate udjela u dobiti
ili dividende fonda dioničarima i imateljima udjela,
21. kratke podatke o poreznim propisima koji se primjenjuju na fond ako su od
značenja za dioničara ili imatelja udjela,
22. povijesni prinos fonda i profil tipičnog ulagatelja kome je fond namijenjen,
23. trajanje poslovne godine, te
24. datum izdavanja prospekta.
Podaci o društvu za upravljanje:
25. tvrtka, pravni oblik, sjedište društva za upravljanje i mjesto uprave, ako
ono nije isto kao sjedište, broj odobrenja Nadzornog tijela, kao i nadnevak
osnivanja i upisa u sudski registar,
26. u slučaju da društvo za upravljanje upravlja i drugim fondovima s javnom
ponudom, popis tih drugih fondova,
27. imena i povezanost članova uprave i nadzornog odbora te kratki životopisi,
28. iznos temeljnog kapitala društva za upravljanje te imena članova društva za
upravljanje, pravni oblik i naznaku udjela članova u temeljnom kapitalu,
29. tvrtku, pravni oblik, datum osnivanja i upisa u sudski registar te ulogu
društava koja djeluju kao savjetnik za ulaganje fonda, te ime predsjednika
uprave ili drugih odgovornih osoba tih društava,
30. za fond iz članka 15. stavka 1. točke 2. Zakona o investicijskim fondovima,
u prospekt se mora navesti podatke o mjestu u Republici Hrvatskoj u kojem domaći
ulagatelji mogu dobiti informacije te kupovati i prodavati udjele ili dionice
dotičnog fonda. Takve informacije moraju biti objavljene na hrvatskom jeziku, a
transakcije moraju biti izvršene u domaćoj valuti.
*Podaci o depozitnoj banci:*31. tvrtka, pravni oblik, sjedište i adresa uprave depozitne banke, te
podaci i broj odobrenja nadležne institucije za obavljanje poslova depozitne
banke.

*Odobravanje i objava prospekta*
Članak 3.

1) Nadzorno tijelo mora, u roku od šezdeset dana od dana
podnošenja zahtjeva, odobriti svaki prospekt investicijskog fonda s javnom
ponudom prije pokretanja javne ponude za prodaju dionica ili udjela, a mora
prethodno odobriti i izmjene i dopune postojećih prospekata do kojih je došlo
uslijed bitnih promjena. Ako u roku od 60 dana Nadzorno tijelo ne odluči o
zahtjevu za odobrenje prospekta smatra se da su prospekt, odnosno njegove
izmjene i dopune odobrene.
(2) Nije dopušteno nuditi javnom ponudom dionice ili udjele u investicijskom
fondu s javnom ponudom prije no što Nadzorno tijelo odobri prospekt fonda.

Članak 4.

Društvo za upravljanje je obvezno u roku od sedam dana nakon
dobivanja odobrenja Nadzornog tijela objaviti prospekt u dnevnim novinama koje
se prodaju na cjelokupnom teritoriju Republike Hrvatske.

*Skraćeni prospekt*
Članak 5.

1) Nadzorno tijelo može odobriti pripremu i distribuciju
prospekta u skraćenom obliku (u daljnjem tekstu skraćeni prospekt) samo za
potrebe otvorenoga investicijskog fonda s javnom ponudom, pod uvjetom da je u
skraćenom prospektu jasno i vidljivo naznačeno postojanje cjelovitog prospekta,
napomena da temeljem informacija iz sadržaja skraćenog prospekta otvorenih
investicijskih fondova s javnom ponudom, investitori ne bi trebali donijeti
odluku o ulaganju prije uvida u sadržaj cjelovitog prospekta otvorenih
investicijskih fondova s javnom ponudom, te napomenu da je cjeloviti prospekt
moguće dobiti na zahtjev.
2) Skraćeni prospekt otvorenog investicijskog fonda s javnom ponudom mora
sadržavat:
1. naziv, odnosno tvrtku fonda, naznaku vrste fonda,
2. datum osnivanja fonda, te vrijeme trajanja fonda u slučaju da je osnovan na
određeno vrijeme,
3. mjesto gdje je moguće dobiti polugodišnja i godišnja izvješća, te gdje je
moguće dobiti primjerak statuta ili cjelovitog prospekta fonda ili dodatne
informacije o fondu,
4. opis investicijskih ciljeva fonda i strukture ulaganja iz koje se vide
granice ulaganja pojedinog fonda, naknade i troškovi fonda, način ostvarenja
ciljeva fonda, kao i rizika povezanog s ulaganjem i strukturom fonda.
5. naznaku da mu je investicijski cilj repliciranje indeksa, ukoliko fond
nastoji replicirati neki dionički indeks ili indeks dužničkih vrijednosnih
papira,
6. najniži iznos pojedinačnih ulaganja u fond, način upisa dionica ili udjela
te, način i uvjete otkupa udjela,
7. ukoliko će neto vrijednost imovine fonda imati visoku volatilnost s obzirom
na sastav portfelja fonda, odnosno na tehnike upravljanja imovinom fonda, izjavu
koja će upozoriti na navedenu karakteristiku imovine fonda,
8. povijesni prinos fonda i profil tipičnog ulagatelja kome je fond namijenjen,
9. datum izdavanja prospekta.
Podaci o društvu za upravljanje:
10. tvrtka, pravni oblik, sjedište društva za upravljanje i mjesto uprave, ako
ono nije isto kao sjedište, broj odobrenja Nadzornog tijela, kao i nadnevak
osnivanja i upisa u sudski registar
3) Uvjeti navedeni u skraćenom prospektu ne smiju se razlikovati od uvjeta iz
cjelovitog prospekta.

Članak 6.

Prospekt mora sadržavati sve podatke propisane Zakonom o
investicijskim fondovima i ovim Pravilnikom.

*Učestalost izdavanja prospekta*
Članak 7.

(1) U slučaju zatvorenoga investicijskog fonda s javnom
ponudom, prospekt se mora prirediti i podnijeti Nadzornom tijelu na odobrenje za
početno izdanje dionica i za svako naknadno izdanje dionica.
(2) U slučaju otvorenoga investicijskog fonda s javnom ponudom, novi prospekt se
mora prirediti i podnijeti Nadzornom tijelu na odobrenje svaki put kada nastane
bitna promjena prospekta navedena u članku 109. stavku 1. i 3. Zakona o
investicijskim fondovima, odnosno u drugim slučajevima predviđenim Zakonom o
investicijskim fondovima.

Članak 8.

Ovaj Pravilnik stupa na snagu osmog dana od dana objave u
»Narodnim novinama«.

Klasa: 011-02/07-04/31
Urbroj. 326-01-07-1
Zagreb, 17. svibnja 2007.

Predsjednik Uprave
**Ante Samodol,** v. r.

Pravilnik, NN 53/2007-1738
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)